Juwe ersamen wysen manne borgemestere, richt vnd rad der stat Lubecke, vnsen guden frunden, bekennen wy borgemestere vnd radmanne der stat Abo myth fruntliken grote witliken to sinde, dat vor vns jn sittendem rade js gewesen de beschedene man Gotke Schoneberch, borger to Reuele, vnd de erlike frowe Anna, Hans Schoneberges, vnses mede stolbroders, saliger dechtnisse, sine nagelatene elike frowe, vnd hebben vns gegewen to vorstande wo dat des seligen Hans Schoneberges vnd des ergenanten Gotken ere olderen sin vorstoruen dar myt juw tor stede vnd wo dar noch j hus vnd wanynge sy liggende jn sunte Jlligen straten negest Gotken Langen, dat ene noch to hort van rechten vederliken erfen, welk hus vnd faste grunt de erbenomde Gotke der erliken frowe Annen hyr vor vns myt guden willen vnd wol bedachtem raden mode vp droch vnd vruntliken gunde alle sinen anpart vnd del, dat eme jn deme vorgeschreuenen huse van vederliken vnd moderliken erffe anvallen kan, klen vnd grot, wat dat wesen kan, er to manende myt rechte offte myt vrunt schopp van den, de it vnder handen hebben; wor vmme wy juwe ersame wisheyt myt gutliken beden vruntliken bidden, dat gy der ergenanten frowen Annen offte eren mechtigeren bystendige hulpe willet bewysen, vppe dat en dat ere, dat en angestorfen is, mochte werden; dat vorschulde wy alle wege gerne kegen juwe ersamicheit vnd de juwen wor wy mogen. Jn getuchnisse der warheyt disser vorschreuenen sake is vnser stat Abo secret to rugge hijr vp gedrucket. Geschreuen jn dem jare vnses heren dusent verhundert sestich vnd negen, in die ascensionis Domini.